**Confuz**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Presar cenușă din tipar

Pe rugul nopților viclene

În anotimp cu număr par

Și boltă cu sclipiri obscene.

Ridic pe brațe slove reci

Cu iz de portocale moarte

Și-adun iar cochilii de melci

Ce n-au încă ferestre sparte.

Rămân în așternut obtuz,

Nu am tichete de parcare,

Plouă din nou și sunt confuz,

Am ghete sparte în picioare.

Aleargă ceasul din tavan,

Gara-i pustie peste noapte,

Un impiegat fluieră-n van,

A deraiat trenul de șapte.